程之元表弟奉使江西次前年送赴楚州韵戲別
作者：蘇轍
朝代：宋

paragraphs: 送君守山陽，羨君食淮魚。
送君使鍾陵，羨君江上居。
憐君喜爲吏，臨行不唏噓。
紛紛出歌舞，綠髮照瓊梳。
歸鞍踏凉月，倒盡清樽餘。
嗟我病且衰，兀然守文書。
齒疏懶食肉，一飯甘青蔬。
愛水亦已乾，塵土生空渠。
清貧雖非病，簡易由無儲。
家使赤脚嫗，何煩短轅車。
君船繫東橋，茲行尚徐徐。
對我竟不飲，問君獨何歟。